DA Den Europæiske Unions Tidende CE 84/663

(2004/C 84 E/0747)

SKRIFTLIG FORESPØRGSEL E-0720/04

af Marjo Matikainen-Kallström (PPE-DE) til Kommissionen

(10. marts 2004)

Om: Eksportstøtte til havre

I Finland dyrkes der en del havre. Noget af denne havre er blevet eksporteret til bl.a. Canada og USA med eksportstøtte. Kommissionen er på nuværende tidspunkt ikke indstillet på at udbetale eksportstøtte, eftersom der i EU er mangel på korn som følge af sidste års dårlige høst. I Finland var høsten ikke dårlig, hvorfor landmændenes lagre er fulde af havre af god kvalitet.

Eftersom der ikke i Centraleuropa anvendes havre, er der ikke noget betydningsfuldt marked herfor i Sydeuropa og i det øvrige EU, hvor der ellers ville være behov for at importere korn. På nuværende tidspunkt befinder den finske havrehøst sig i landmændenes lagre, fordi havren ikke kan afsættes i de områder i EU, som har behov for korn, og den kan ikke med den stærkt reducerede eksportstøtte udføres til Nordamerika. Det må formodes, at havren kan eksporteres til Nordamerika, fordi den der anvendes i stort omfang.

Hvilke konkrete foranstaltninger vil Kommissionen træffe, så der kan eksporteres havre til Nordamerika, og efter hvilken tidsplan? Vil Kommissionen fortsat udbetale eksportstøtte og hæve den til det tidligere niveau, så eksporten til Nordamerika igen kan komme op på sit fulde omfang? Hvilken tidsplan gælder der i bekræftende fald, idet der er tale om en sag af hastende karakter?

Svar afgivet på Kommissionens vegne af Franz Fischler

(2. april 2004)

I modsætning til situationen for de øvrige kornsorter var EU's havrehøst i 2003/04 normal, både hvad angår mængde og kvalitet, hvilket medførte et vist eksportoverskud fra Finland og Sverige. Faktisk faldt kornproduktionen i EU fra 209 mio. tons til 183 mio. tons, hvilket betød, at den samlede kornproduktion for første gang i mange år var væsentligt mindre end det interne forbrug (ca. 190 mio. tons). Dette har medført en kritisk forsyningssituation, navnlig for foderkorn.

Kommissionen indså, at efterspørgslen efter havre i EU ikke ville stige væsentligt, eftersom havre kun indgår i den normale fodersammensætning i begrænset omfang. Kommissionen åbnede derfor en licitation for eksport af havre den 15. oktober 2003, som gjorde det muligt at eksportere havre med eksportstøtte fra begyndelsen af havrehøsten. Indtil den 12. marts 2004 har Kommissionen ydet eksportrestitutioner for i alt 247 840 tons havre. Denne mængde udgør en stor del af produktionsårets havreoverskud.

I betragtning af EU's kornunderskud agter Kommissionen naturligvis at tilskynde til yderligere anvendelse af havre i foderblandinger i EU. Det skal tilføjes, at markedet for havre er specielt, fordi der kun findes én køber (USA), og fordi verdensmarkedspriserne fastsættes på det amerikanske marked. Kommissionens forvaltning af licitationen for havreeksport tager derfor ikke blot sigte på at støtte havrepriserne i Finland og Sverige, men også at tilskynde til størst mulig konkurrence i eksportlicitationsprocedurerne for at påvirke verdensmarkedspriserne mindst muligt. Kommissionen har til hensigt at fortsætte denne politik indtil udgangen af produktionsåret 2003/04. Licitationen for eksport af havre er åben indtil den 24. juni 2004.